Google แบน Huawei แล้ว
และแล้ววันนี้ก็เกิดขึ้นจริง วันที่ Google ต้องทำตามคำสั่งจากรัฐบาลสหรัฐ โดยหนึ่งใน blacklist ของรัฐ ที่ห้ามบริษัทอเมริกันทำการค้าด้วย ก็คือบริษัท "Huawei"
20 พ.ค. 2562

Google แบน Huawei แล้ว / โดย ลงทุนแมน
และแล้ววันนี้ก็เกิดขึ้นจริง วันที่ Google ต้องทำตามคำสั่งจากรัฐบาลสหรัฐ
โดยหนึ่งใน blacklist ของรัฐ ที่ห้ามบริษัทอเมริกันทำการค้าด้วย ก็คือบริษัท "Huawei"
Huawei โดน Google แบนในเรื่องอะไรบ้าง?
Huawei จะถูกระงับ update จาก Android แต่จะสามารถใช้ Android ได้ผ่านเวอร์ชันที่เปิดให้เป็นสาธารณะ หรือ open source เท่านั้น
และ Google จะไม่ให้ความช่วยเหลือทางด้านเทคนิค และ หยุดความร่วมมือกับ Huawei ในบริการต่างๆ
ที่สำคัญกว่าเรื่อง Android ก็คือ สมาร์ตโฟนรุ่นใหม่ของ Huawei จะไม่สามารถใช้แอปของ Google เช่น YouTube, Gmail, Google Maps ได้อีกต่อไป
โดยเรื่องราวนี้เกิดจาก เมื่อวันพุธที่ผ่านมา รัฐบาลสหรัฐได้เพิ่ม Huawei เข้าไปในรายชื่อบริษัทที่ถูกแบนเพื่อป้องกันการขโมยเทคโนโลยี
แล้วเรื่องนี้จะกระทบกับใคร ใครได้ใครเสีย?
สำหรับผู้บริโภคในจีนก็อาจไม่ได้รับผลกระทบอะไรมาก
เพราะว่า ก่อนหน้านี้ จีนก็แบน Google มานานแล้ว
คนจีนไม่ได้ search Google แต่คนจีน search Baidu
คนจีนไม่ได้ดู YouTube แต่คนจีนดู Youku, iQiyi
จะมีก็แต่ Google Play ที่รายได้จะหายไป
แต่สำหรับผู้บริโภคนอกประเทศจีน และใช้เครื่อง Huawei จะได้รับผลกระทบ ทั้งยุโรป และ เอเชีย
เพราะผู้บริโภคเหล่านี้ยังใช้ผลิตภัณฑ์ของ Google อย่างเหนียวแน่น
ไม่ว่าจะเป็น Google Search, YouTube, Gmail, Google Maps
หลายปีก่อน วันที่ Google โดนรัฐบาลจีนแบน Google ต้องจำใจออกนอกประเทศจีนอย่างไม่มีทางเลือก
มาวันนี้ ดูเหมือนเรื่องราวจะตรงกันข้าม
เพราะเครื่องสมาร์ตโฟนของจีนส่งออกขายไปทั่วโลก
ต่อไปนี้คนนอกประเทศจีน ก็น่าจะลังเลก่อนที่จะซื้อเครื่องของ Huawei ว่าจะใช้งานอะไรไม่ได้บ้าง
และเรื่องนี้น่าจะทำให้ยอดขายสมาร์ตโฟนของ Huawei ลดลงทั่วโลก
ก็ต้องยอมรับว่า
เมื่อเราเปิดสมาร์ตโฟนขึ้นมา
แอปต่างๆก็เป็นแอปของอเมริกันไปแล้วเกินครึ่ง
เรื่องนี้อาจทำให้ได้รู้ว่า
คุณค่าของสมาร์ตโฟน อาจไม่ได้อยู่แค่ตัวเครื่อง
แต่เป็นสิ่งที่ใช้งานได้อยู่ภายใน
ต่อให้เครื่องสามารถถ่ายรูปซูมได้ถึงรูขุมขน แต่ถ้ามันเอามาใช้แอปในชีวิตประจำวันเราไม่ได้
หลายคนก็คงไม่อยากซื้อมัน
การทะเลาะกันในครั้งนี้ ก็ได้แต่มองว่าจุดจบจะเป็นอย่างไร
จีน แบน Google Facebook มานาน
แต่จีนกลับขายสมาร์ตโฟนไปให้คนทั่วโลกใช้ Google Facebook
คราวนี้ถึงคราว สหรัฐโต้กลับได้อย่างรุนแรง
แต่ทั้ง 2 ประเทศนี้ยังมีอีกหลายอย่างที่เกี่ยวข้องกัน
มาถึงตอนนี้ ถ้าเราคิดว่าใช้ สมาร์ตโฟน Apple แล้วจะไม่ได้รับผลกระทบ
ก็ต้องตอบกลับไปว่า รอดูก่อน..
เพราะ iPhone ก็ผลิตที่จีน เหมือนกัน
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-